ཅེས་མཆོད་བརྗོད་མེ་ཏོག་པདྨ་དཀར་པོས་མདུན་བསུས་ཏེ།སྔོན་འགྲོའི་ཡན་ལག་ཚུལ་དུ་ཡུལ་གྲུའི་རྣམ་པ་སོགས་ཅུང་ཙམ་གླེང་ན།གནའ་བའི་དུས་ནས་བཟུང་སྟེ་སྙན་གྲགས་ཀྱི་རྒྱལ་མཚན་ནམ་མཁའི་དབྱིངས་སུ་གཡོ་བའི་མདོ་སྨད་ཙོང་ཁའི་ཡུལ་གྲུ་ཆེན་པོའི་བྱེ་བྲག་ཆོས་རྒྱལ་སྲོང་བཙན་སྒམ་པོ་དང་སློབ་དཔོན་པདྨ་འབྱུང་གནས་ཀྱིས་གདེངས་ཅན་བློན་པོའི་ཚུལ་འཛིན་སེམས་དཔའ་ཆེན་པོའི་ཕོ་བྲང་དུ་ལུང་གིས་བསྟན་པའི་མཚོ་སྔོན་ཁྲི་ཤོར་རྒྱལ་མོའི་ཉེ་འགྲམ།བཀའ་བློན་ཆེན་པོ་མགར་སྟོང་བཙན་ཡབ་སྲས་ཀྱིས་དྲག་པོ་གཡུལ་གྱི་ལས་མཛད་པར་རྒྱ་བོད་ལོ་རྒྱུས་བང་མཛོད་དུ་མར་གསལ་བའི་གནས།རྒྱལ་ཡུམ་དཔལ་མོའི་རྣམ་པར་རོལ་བ་རྒྱ་བཟའ་ཀོང་ཇོས་ཇོ་བོ་ཡིད་བཞིན་ནོར་བུ་གདན་དྲངས་ནས་གངས་ལྗོངས་དབུས་སུ་ཕེབས་པའི་ལམ་བར་དུ་ཡུན་རིང་བཞུགས་ཤིང་བྱིན་གྱིས་བརླབས་པའི་ཡུལ།ཁྱད་པར་དུ་རྒྱབ་རི་མཉམ་མེད་བུ་རམ་ཤིང་བའི་ལུགས་བཟང་གི་གདུགས་དཀར་གཡོ་བ་མེད་པར་བརྟན་པའི་མཚན་མ་ལ་དཀར་ཕྱོགས་སྐྱོང་བའི་གཞི་བདག་ཆེན་པོ་བློན་པོ་གསེར་ཆེན་གྱི་ཕོ་བྲང་ཆུ་འཛིན་དཀར་པོའི་དབུས་སུ་གདུགས་དཀར་སྒྲེང་བ་ལྟ་བུ་དང་།ཤར་ན་སྡེ་བཞིའི་ལེགས་ཚོགས་ཀྱི་བང་མཛོད་ངང་གིས་འདུ་བའི་མཚན་མ་ལ་བར་ཝོན་དུང་རི་དཀར་བོ་ཡིད་བཞིན་གྱི་ནོར་བུ་སྤུངས་པ་ལྟ་བུ།ནུབ་ན་མི་མཐུན་ཕས་རྒོལ་ཟིལ་གྱིས་གནོན་པའི་མཚན་མ་ལ་དཔའ་ཐུལ་ལྕགས་རི་ནག་པོ་དཔའ་རྒོད་འཁོར་གསུམ་ཅན་གྱིས་གཡུལ་ལ་ཆས་པ་ལྟ་བུ།མདུན་ན་ཆོས་སྤྱོད་རྣམ་བཞིའི་རྒྱུན་བཟང་ནམ་ཡང་ཆད་པ་མེད་པའི་མཚན་མ་ལ་རྨ་ཀླུང་གསེར་ལྡན་ཕྱུག་མོས་ཤར་ཕྱོགས་རྒྱ་མཚོ་ཆེན་པོའི་མདུན་བསུས་ཏེ་ཉིན་མཚན་དུས་དྲུག་ཀུན་ཏུ་དལ་གྱིས་འབབ་པ།དབུས་སུ་ཆབ་འགག་བཀྲ་ཤིས་དར་ཐང་མཚོ་ལྷོ་བོད་རིགས་རང་སྐྱོང་ཁུལ་མི་དམངས་སྲིད་གཞུང་གི་སྡོད་གནས་ཆབ་ཆ་གྲོང་བརྡལ་གྱི་བྱང་ཕྱོགས་སུ་སྤྱིའི་ལེ་བར་དྲུག་ཙམ་གྱི་གསེར་ཆེན་རྫོང་ཞན་ཆབ་ཆ་ཞང་དཀྱིལ་གདོང་སྡེ་བར་ལྷང་ངེར་བཞེངས་ཤིང་།ཧ་ལམ་ཆེན་རྒྱལ་རབས་ཀྱི་གོང་མ་འོད་གསལ་རྒྱལ་པོ་ཞེས་ཀོང་ཞི་ཁྲི་ལོ་གཉིས་པ་རབ་བྱུང་བཅོ་ལྔ་བའི་མེ་ཕོ་བྱི་བལོར་གསང་སྔགས་བསྟན་པའི་མངའ་བདག་ཆེན་པོ༧གྱི་ལིང་གཏེར་སྟོན་ཐེག་མཆོག་རྡོ་རྗེ་དཔལ་བཟང་པོས་ཕྱག་འདེབས་མཛད་ནས།ད་ལྟའི་བར་ལ་ཧ་ལམ་ལོ་ངོ་ཆིག་བརྒྱ་དང་སུམ་ཅུ་སོ་བརྒྱད་ཙམ་འདས་སོ།།